For anden gang i træk sætter The Tall Ships Races rekord for Danmarks største fyrværkeri.

Når mere end 50 af verdens smukkeste sejlskibe lægger til kaj i Aalborg og Nørresundby, bliver det uden tvivl med en del ’wow’-effekt. Men det er ikke kun kapsejladsens hovedpersoner, skibene, der kan imponere de forventede 700.000 besøgende til The Tall Ships Races til august. Også det afsluttende fyrværkeri på sidste dag 6. august har teamet bag sørget for kommer til at skabe en masse opmærksomhed. For andet år vil man nemlig lave Danmarks største af slagsen – og altså slå sin egen rekord fra sidst. VIDEO: Se alle højdepunkterne fra The Tall Ships Races i 2019: Lokal pengemand betaler Nordjyllands lokale erhvervsmand Eigild Christensen er manden med den store pengepung, som ligesom tilbage i 2019 vil sikre nordjyderne landets største fyrværkeri. - Da muligheden bød sig for at gentage succesen, var det ikke svært at træffe valget. Selvfølgelig skal vi have et fyrværkeri i verdensklasse i 2022, og det skal ikke stå i skyggen af tidligere års fyrværkeri, siger Eigild Christensen. VIDEO: Se Danmarks største fyrværkeri fra 2019: Aalborg Kommunes borgmester Thomas Kastrup-Larsen (S) er begejstret for at kunne tilbyde gæsterne en enestående oplevelse på himlen over Limfjordsbroen. - Fyrværkeriet i 2019 var en virkelig stor oplevelse for mig. Det tror, jeg det var, for alle der så det. Jeg er taknemmelig for, at Eigild Christensen endnu én gang vil sørge for, at vi til næste år kan få et fyrværkeri, som igen vil flytte grænserne for det mulige og efterlade varige spor i publikums sommerminder fra Aalborg, siger han. Udover Aalborg er også Esbjerg, Antwerp og Harlingen værtshavne for The Tall Ships Races 2022. Kapsejladsen afvikles fra torsdag den 4. august til søndag den 7. august og slutter i Aalborg. VIDEO: Se alle skibene 'vinke' farvel til Aalborg Havn til Parade of Sails: